題倪文昌玉湖書院
作者：韋奇
朝代：宋

paragraphs: 齊齋老子今安在，一去人間餘廿載。
白衣蒼狗幾千回，惟有溪山長不改。
吳興勝概誇玉湖，鵝溪一幅玄暉圖。
天光上下渺無極，寒玉倒浸清冰壺。
晴波萬頃瑩如洗，一卷石向波心起。
先生具眼此結廬，收拾溪山入詩裏。
漁人艇子時往還，笭箵擲下前溪灣。
一聲欸乃水天碧，回頭却羨沙鳥閑。
樓高望極情思遠，前揖衡山後蒼弁。
陌頭楊柳幾春風，當年曾識齊齋面。
我今懷古心悠悠，古人不見今人愁。
夕陽收盡暝烟浮，扁舟載月歸來休。